ddrg/super_eurlex huggingface dataset:
KIRJALLINEN KYSYMYS E-1405/01 esittäjä(t): Robert Sturdy (PPE-DE) komissiolle. Armenian maantieteellinen luokittelu.



Virallinen lehti nro 093 E , 18/04/2002 s. 0010 - 0010



KIRJALLINEN KYSYMYS E-1405/01 esittäjä(t): Robert Sturdy (PPE-DE) komissiolle (11. toukokuuta 2001) Aihe: Armenian maantieteellinen luokittelu Voiko komissio ilmoittaa, mihin alueeseen Euroopan neuvoston jäsen Armenia luokitellaan maantieteellisesti, kun otetaan huomioon Euroopan unionin toiminnan tavoitteet? Ymmärtääkseni Armenian katsotaan olevan osa Eurooppaa, mutta on olemassa muuta tietoa antavia lähteitä, joiden mukaan se kuuluisi Lounais-Aasiaan. Yksi näistä lähteistä on The World Factbook eli Yhdysvaltain hallituksen käyttämä kattava maantieteen käsikirja. Onko komissio tietoinen, että tietyt eurooppalaiset vakuutuslaitokset ovat käyttäneet tätä lähdettä eri maiden luokittelemiseksi ja että tällä voi olla haitallisia vaikutuksia niille eurooppalaisille, jotka ostavat matkavakuutuksia olettaen, että Armenia on osa Eurooppaa? Eikö EU:n liikelaitosten tulisi käyttää EU:n luokittelua silloin, kun ne määrittelevät vakuutuksia? Christopher Pattenin komission puolesta antama vastaus (1. lokakuuta 2001) Unionin ja Armenian tasavallan väliset suhteet on määritelty 22. huhtikuuta 1996 allekirjoitetussa kumppanuus- ja yhteistyösopimuksessa, joka tuli voimaan 1. heinäkuuta 1999(1). Unionin ja yhteisön sopimuksiin ei sisälly Euroopan maantieteellisten rajojen määrittelyyn liittyviä määräyksiä. Lissabonin Eurooppa-neuvostolle 26.27. kesäkuuta 1992 esitetyssä Eurooppaa ja laajentumisen haasteita koskevassa kertomuksessaan komissio totesi, että termiä eurooppalainen ei ole virallisesti määritelty. Siinä yhdistyvät maantieteelliset, historialliset ja kulttuuritekijät, joista yhdessä muodostuu eurooppalainen identiteetti. Yhteistä käsitystä läheisyydestä, ajatuksista, arvoista ja historiallisesta kanssakäymisestä ei voi tiivistää yksinkertaiseen muotoon. Jokainen uusi sukupolvi antaa sille lisäksi uuden merkityksen. Komission käsityksen mukaan ei ole mahdollista eikä oikein määritellä Euroopan unionin uusia rajoja, sillä rajat muovautuvat monien tulevien vuosien aikana. Neuvoston toiminnassa Armenian tasavaltaan liittyviä asioita käsitellään Itä-Euroopan ja Keski-Aasian maiden ryhmässä. (1) EYVL L 239, 9.9.1999, s. 3.
KIRJALLINEN KYSYMYS E-2406/01 esittäjä(t): Lousewies van der Laan (ELDR) komissiolle. EU:n ja Intian yhteistyö: yhteishankkeet Sai Baban kanssa ja epäilty lasten ahdistelu.



Virallinen lehti nro 093 E , 18/04/2002 s. 0126 - 0127



KIRJALLINEN KYSYMYS E-2406/01 esittäjä(t): Lousewies van der Laan (ELDR) komissiolle (21. elokuuta 2001) Aihe: EU:n ja Intian yhteistyö: yhteishankkeet Sai Baban kanssa ja epäilty lasten ahdistelu Viime vuonna Unesco perui konferenssin, jota se oli suunnitellut Sathya Sai -oppilaitoksen kanssa. Syyksi se ilmoitti syvän huolen väitteistä, joiden perusteella kyseessä olevan liikkeen johtajaa, Sathya Sai Babaa, epäillään nuorten ja lasten seksuaalisesta hyväksikäytöstä. Voiko komissio vahvistaa, ettei EU-rahoitusta ole annettu tai anneta, eikä yhteishankkeita aloiteta Sai Baban kanssa yhteistyötä tekevien järjestöjen kanssa, ennen kuin kiista on selvitetty? Aikooko komissio ottaa aiheen esille 23. marraskuuta 2001 pidettävässä EU:n ja Intian huippukokouksessa ja pyytää vakuuksia siitä, että Intian hallitus tutkii väitteitä? Christopher Pattenin komission puolesta antama vastaus (1. lokakuuta 2001) Sathya Sai -trusti ei saa eikä ole koskaan saanut rahoitusta yhteisöltä, eikä trusti ole mukana yhdessäkään yhteisön Intiaan kohdistuvista projekteista. Komissio suhtautuu tällaisiin väitteisiin erittäin vakavasti ja tällaisissa tapauksissa peruuttaisi välittömästi asiaan liittyville projekteille myöntämänsä taloudellisen avustuksen. Tämä kysymys ei tule sellaisenaan esiintymään EU:n ja Intian välisen huippukokouksen asialistalla, mutta mistä tahansa aiheesta voidaan keskustella tai mikä tahansa aihe ottaa esille jossain kohdin epävirallisesti. On olemassa myös muita Intian ja EU:n välisiä foorumeja, joissa ihmisoikeuksiin liittyviä kysymyksiä voidaan tuoda esille.
KIRJALLINEN KYSYMYS E-2570/01 esittäjä(t): Phillip Whitehead (PSE) komissiolle. Euroopan unionin rahoitus kädellisiä eläimiä käyttäville koe-eläintutkimuksille Alankomaissa.



Virallinen lehti nro 093 E , 18/04/2002 s. 0164 - 0165



KIRJALLINEN KYSYMYS E-2570/01 esittäjä(t): Phillip Whitehead (PSE) komissiolle (21. syyskuuta 2001) Aihe: Euroopan unionin rahoitus kädellisiä eläimiä käyttäville koe-eläintutkimuksille Alankomaissa Monet EU:n kansalaiset ovat ilmaisseet huolestuneisuutensa kädellisten eläinten käytöstä koe-eläiminä. Alankomaiden hallitus ilmoitti viime heinäkuussa, että se aikoo kieltää suurten ihmisapinoiden käytön biolääketieteellisissä tutkimuksissa. Kun otetaan huomioon, että tämä ilmoitus vaikuttaa suoraan Rijswijkin kädellisten biolääketieteellisen tutkimuskeskuksen toimintaan, milloin keskukselle myönnettyä EU:n rahoitusta on viimeksi tarkasteltu uudelleen ja milloin sitä käsitellään seuraavan kerran? Philippe Busquinin komission puolesta antama vastaus (29. lokakuuta 2001) Tuoreimmat yhteisön tutkimussopimukset, joissa Rijswijkissä sijaitseva kädellisten biolääkelääketieteellinen tutkimuskeskus (Biomedical Primate Research Centre, BPRC) on mukana, tehtiin vuonna 2000. Kuten parlamentin jäsen ehkä tietää, komissio huolehtii siitä, että kaikkien tutkimusehdotusten tieteelliset ja eettiset näkökohdat arvioidaan ennen kuin päätös niiden rahoittamisesta tehdään. Potentiaalisesti ongelmallisia aiheita, kuten apinoiden käyttöä, koskevista ehdotuksista on järjestelmällisesti tehty puolueeton eettinen arviointi tutkimuksen ja teknologisen kehittämisen viidennen puiteohjelman erityisohjelmassa Elämänlaatu ja luonnonvarojen hoitaminen. Eettisiä kysymyksiä tarkastelevaan lautakuntaan kuuluu muun muassa eläinten hyvinvointia edistävien ryhmien edustajia. Eettisellä arvioinnilla varmistetaan, että kaikki tutkimushankkeet, joissa käytetään eläimiä, toteutetaan kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetun neuvoston direktiivin 86/609/ETY(1) mukaisesti. Arvioinnissa tarkastellaan ehdotetusta tutkimuksesta saatavaa kokonaishyötyä suhteessa eläimille mahdollisesti aiheutuvaan kärsimykseen. Kaikki hankkeet on hyväksytettävä paikallisilla eettisillä komiteoilla tai muilla viranomaisilla ennen kuin rahoitusta voidaan myöntää. BPRC on tekemässään sopimuksessa sitoutunut täyttämään kaikki kansalliset, oikeudelliset ja eettiset vaatimukset. Se on myös vahvistanut heinäkuussa 2001 komissiolle, että sillä on paikallisen viranomaisen myöntämä lupa tehdä biolääketieteellistä tutkimusta apinoilla. Komissio arvioi säännöllisesti kaikki yhteisön rahoittamat hankkeet hankkeiden koordinoijien toimittamien yksittäisten hankkeiden edistymistä koskevien raporttien perusteella. (1) EYVL L 358, 18.12.1986.
KIRJALLINEN KYSYMYS E-3005/01

esittäjä(t): Raffaele Costa (PPE-DE) komissiolle

(29. lokakuuta 2001)

Aihe: Moottoriteitä koskevat toimiluvat

Mitä mieltä komissio on Italian valtion päätöksestä, joka koskee jo vuosikymmenien ajan noudatettua moottoritieyhtiöiden toimilupien myöntämisjärjestelmää, jonka ansiosta moottoritieyhtiöt saavat ilman tarjouskilpailua jatkoa toimiluvilleen useiksi vuosiksi? Näinkö markkinoita kunnioitetaan? Näinkö kilpailu turvataan? Näinkö suojellaan moottoriteiden käyttäjiä, jotka joutuvat suotta kärsimään epäoikeudenmukaisesta vehkeilystä? Miksei Euroopan unioni puutu tehokkaasti asiaan?

Frederik Bolkesteinin komission puolesta antama vastaus

(19. joulukuuta 2001)

Komissio haluaa muistuttaa, että julkisia hankintoja koskevien yhteisön direktiivien säännöksiä ei sovelleta arvoisan parlamentin jäsenen mainitseman kaltaisiin palveluhankintoja koskeviin käyttöoikeussopimuksiin. Hallintojen on kuitenkin näissä olosuhteissa noudatettava EY:n perustamissopimuksen periaatteita ja sääntöjä, erityisesti yleisiä syrjimättömyyden, yhdenvertaisuuden, suhteellisuuden ja avoimuuden periaatteita sekä palvelujen vapaaseen tarjontaan ja sijoittautumisvapauteen sovellettavia sääntöjä. Nämä säännöt ja periaatteet on ilmaistu selvästi virallisessa lehdessä julkaistussa komission tulkitsevassa tiedonannossa käyttöoikeussopimuksista (konsessio) yhteisön oikeudessa(1).

Moottoriteiden osalta komissio katsoo, että edellä mainitut periaatteet huomioon ottaen käyttöoikeussopimuksen jatkaminen on perusteltua vain, jos on välttämätöntä korvata käyttöoikeuden haltijalle vahingot tai tappiot, jotka ovat aiheutuneet hätätapausten tai yllättävistä ja käyttöoikeuden haltijasta riippumattomista olosuhteista johtuvien tilanteiden korjaamiseksi tehdyistä valtion yksipuolisista päätöksistä. Näissä on kyse erityisesti toimenpiteistä tariffien jäädyttämiseksi sosiaalisista syistä tai inflaation torjumiseksi, tai päätöksistä, joilla määrätään urakoita moottoritien mukauttamiseksi sellaisiin turvallisuuteen, kaupungistumiseen tai ympäristönsuojeluun liittyviin uusiin vaatimuksiin, jotka eivät olleet voimassa käyttöoikeussopimusta myönnettäessä.

Komissio on halunnut tarkastella moottoriteiden käyttöoikeussopimusten myöntämistä koskevia sääntöjä eri jäsenvaltioissa ja on pyytänyt näiltä yksityiskohtaisia tietoja toimintatavoista. Komissio arvioi parhaillaan keräämiään tietoja muodostaakseen kokonaiskuvan alalta. Jos tästä tarkastelusta ilmenee, että Italiassa käytetyt menettelyt käyttöoikeussopimusten jatkamiseksi eivät ehkä ole yhteensopivia EY:n perustamissopimuksen säännösten kanssa, komissio tekee asiasta tarvittavat johtopäätökset.

(1) EYVL C 121, 29.4.2000.
KIRJALLINEN KYSYMYS E-2142/01 esittäjä(t): Camilo Nogueira Román (Verts/ALE) komissiolle. Telakkatuet.



Virallinen lehti nro 093 E , 18/04/2002 s. 0068 - 0068



KIRJALLINEN KYSYMYS E-2142/01 esittäjä(t): Camilo Nogueira Román (Verts/ALE) komissiolle (17. heinäkuuta 2001) Aihe: Telakkatuet Onko Euroopan unioni päässyt yhteisymmärrykseen Etelä-Korean kanssa siitä, että laivanrakennusalan polkumyyntikäytännöt on kiellettävä, tai muuten unioni tekee Etelä-Koreaa vastaan valituksen WTO:ssa? Jos asiassa ei ole päästy sopimukseen, aikooko komissio jatkaa EU:n telakkatukikäytäntöä ja ulottaa tuet koskemaan myös öljylaivoja ja kauppalaivoja sekä konttialuksia ja kemikaaleja kuljettavia aluksia? Pascal Lamyn komission puolesta antama vastaus (4. lokakuuta 2001) Intensiivisistä neuvotteluista huolimatta Etelä-Korean kanssa ei ole ollut mahdollista päästä sovintoratkaisuun laivanrakennuskiistassa. Näin ollen komissio aikoo ottaa käyttöön strategiansa, josta se sopi 8. toukokuuta 2001. Strategia käsittää kaksi yhteennivoutuvaa osaa: riitojenratkaisumenettelyn Maailman kauppajärjestössä (WTO) ja ehdotuksen väliaikaiseksi tukimekanismiksi. Mekanismi mahdollistaisi tuen myöntämisen niille markkinasegmenteille, joilla komissio on katsonut yhteisön tuotannonalan huomattavasti kärsineen Korean harjoittamista epäterveistä kauppatavoista kyseeseen tulevat konttialukset ja kemikaaleja kuljetavat alukset. Komissio tulee tarkastelemaan uudelleen markkinasegmenttien tukikelpoisuutta uuden näytön valossa, joka osoittaa selvästi, että tietty markkinasegmentti yhteisön alueella on suoraan kärsinyt Korean harjoittamista epäterveistä kauppatavoista. Komissio aloittaa riitojenratkaisumenettelyn Koreaa vastaan heti, kun neuvosto antaa myönteisen lausuntonsa väliaikaisesta puolustusmekanismista.
KIRJALLINEN KYSYMYS E-2405/01 esittäjä(t): Caroline Jackson (PPE-DE) komissiolle. Hiilen sitominen Pohjanmerellä.



Virallinen lehti nro 093 E , 18/04/2002 s. 0126 - 0126



KIRJALLINEN KYSYMYS E-2405/01 esittäjä(t): Caroline Jackson (PPE-DE) komissiolle (21. elokuuta 2001) Aihe: Hiilen sitominen Pohjanmerellä British Geographical Surveyn mukaan joitakin Pohjanmeren alueita, jotka mahdollisesti soveltuisivat hiilidioksidipäästöjen sitomiseen, voidaan menettää ellei lakkauttamispolitiikassa oteta huomioon tätä mahdollista käyttötavan muutosta (Earth News, BGS, heinäkuu 2001). Mitä Euroopan komissio voi tehdä varmistaakseen, ettei näitä alueita menetetä ja että havainnollistamishankkeet, joilla tutkittaisiin mahdollisuuksia hiilen päästöjen sitomiseksi Pohjanmerellä teollisessa mittakaavassa, toteutetaan? Margot Wallströmin komission puolesta antamayhteinen vastauskirjallisiin kysymyksiin E-2404/01 ja E-2405/01 (26. lokakuuta 2001) Yhdistyneiden kansakuntien ilmastonmuutoksen puitesopimuksen 6. osapuolikokouksen toisen osan (COP 6bis) tuloksiin kuuluu sopimus hiilinieluista. Komissio on alkanut kehittää nieluja, muun muassa hiilen geologista varastoimista, koskevia yhteisön toimintaperiaatteita. Hiilen geologisen varastoinnin turvallisuutta ja kustannustehokkuutta vaihtoehtoisena hiilidioksidipäästöjen rajoittamiskeinona on tutkittava vielä lisää. Tutkimuksen pääosastolla sekä energian ja liikenteen pääosastolla Euroopan komissiossa on useita tutkimuksen ja teknologisen kehittämisen viidenteen puiteohjelmaan kuuluvia hankkeita, jotka käsittelevät tätä aiheita. (Tutkimuksen pääosasto painottaa keskipitkän ja pitkän aikavälin toimia, kun taas energian ja liikenteen pääosasto keskittyy lyhyen aikavälin toimiin.) Useita hankkeita on meneillään, ja toisista suunnitellaan sopimuksen tekemistä. Hankkeista lähetetään lyhyt kuvaus arvoisalle parlamentin jäsenelle ja parlamentin sihteeristöön.
KIRJALLINEN KYSYMYS E-2221/01 esittäjä(t): Ingo Friedrich (PPE-DE) komissiolle. Kansainväliset maatalouskysymykset.



Virallinen lehti nro 093 E , 18/04/2002 s. 0081 - 0081



KIRJALLINEN KYSYMYS E-2221/01 esittäjä(t): Ingo Friedrich (PPE-DE) komissiolle (24. heinäkuuta 2001) Aihe: Kansainväliset maatalouskysymykset Riistaeläinten sarvien amputoiminen on sallittua Uudessa Seelannissa, toisin kuin EU-valtioissa. Sarvet myydään korkealla hinnalla Aasian maissa, ja villieläinten raadot ovat oikeastaan vain jätettä. Loogisena seurauksena EU-valtioihin tuotavien villieläinten hinta laskee. 1. Mitä komissio tekee valvoakseen EU-normien noudattamista myös maahantuonnin yhteydessä? 2. Voidaanko EU-määräysten rikkomista pitää rangaistavana myös kansainvälisessä kaupankäynnissä? 3. Voidaanko riistaeläinten myynti polkuhintaan kieltää unionin ulkopuolisilta mailta, jos hinnoittelu on selvästi EU:n lainsäädännön vastaista? Pascal Lamyn komission puolesta antama vastaus (5. syyskuuta 2001) 1. Vaikka jotkin jäsenvaltiot ovat kieltäneet sarvien ottamisen hirvieläimiltä, tällaista kieltoa ei ole yhteisön oikeudessa. Koska yhteisön kauppapolitiikassa sovelletaan yhteisön sisäisiä sääntöjä, yhteisöllä ei ole syytä rajoittaa eläimistä, joilta sarvet on otettu, saatavan lihan tuontia. 2. Tämä kysymys ei liity 1 kohdassa tarkoitettuun erityistapaukseen, sillä siinä ei ole kyse yhteisön sääntöjen rikkomisesta. Yleisesti on jäsenvaltioiden vastuulla määrätä ja panna täytäntöön asianmukaiset rangaistukset, jos on toimittu lihan tuontia koskevan yhteisön lainsäädännön vastaisesti. 3. Kaiken lihan, myös hirvieläinten lihan, on täytettävä eläinten ja ihmisten terveyteen liittyvät yhteisön normit. Maat hyväksytään yksitellen niiden eläinterveydellinen ja kansanterveydellinen tilanne huomioon ottaen. Siihen sisältyvät myös vaatimukset suorittaa teurastus kärsimyksiä tuottamatta. Kaiken nämä vaatimukset täyttävän lihan saa tuoda maahan niin edulliseen hintaan kuin mistä tuoja pystyy sopimaan.
KIRJALLINEN KYSYMYS P-2507/01 esittäjä(t): Nelly Maes (Verts/ALE) komissiolle. Asiakirjojen saatavuus EU:n ehdokasvaltioiden kielillä.



Virallinen lehti nro 093 E , 18/04/2002 s. 0146 - 0147



KIRJALLINEN KYSYMYS P-2507/01 esittäjä(t): Nelly Maes (Verts/ALE) komissiolle (7. syyskuuta 2001) Aihe: Asiakirjojen saatavuus EU:n ehdokasvaltioiden kielillä Ehdokasmaiden liittyminen tulee riippumaan myös näiden maiden sisältä tulevasta yhteiskunnallisesta tuesta. Tämä tuki on kuitenkin heikkenemään päin, koska yhä useammat ovat alkaneet ymmärtää liittymiseen liittyviä ongelmia. Keskustelu ja vuoropuhelu väestön kanssa ovat siis hyvin tärkeitä. Viestinnän on oltava asianmukaista ja (liittymisvalmistelujen edistymistä koskevat) kertomukset tulee asettaa saataville ehdokasmaiden kielillä. Esimerkiksi Puolassa on avattu tiedotustoimisto, josta jaetaan kertomuksia, jotka ovat kaikilla muilla kielillä paitsi puolaksi. Komissiota pyydetään asettamaan erityisesti liittymisvalmistelujen edistymistä koskevat kertomukset saataville ehdokasvaltioiden kielillä liittymistä koskevan avoimen vuoropuhelun edistämiseksi. Günter Verheugenin komission puolesta antama vastaus (28. syyskuuta 2001) Komissio on täysin tietoinen tarpeesta saattaa niin suuressa määrin kuin mahdollista kaikki olennaiset laajentumista koskevat asiakirjat ehdokasmaiden kielille. Tämä tehdään läheisessä yhteistyössä ehdokasmaiden hallitusten kanssa osana komission kyseisissä maissa suorittamia informaatio- ja tiedotustoimintoja. Puolassa maan hallituksen Euroopan integraatiota käsittelevän komitean toimisto kääntää niin nopeasti kuin mahdollista puolan kielelle liittymisvalmisteluja koskevat kertomukset ja monia muita asiakirjoja sekä julkaisee kyseiset asiakirjat sekä paperi- että elektronisena versiona. Samanaikaisesti toimisto julkaisee säännöllisesti Integraatiomonitoria, jossa on puolankieliset versiot tärkeimmistä asiakirjoista. Jokaista, joka ottaa yhteyttä Puolassa sijaitsevaan tietopalvelupisteeseen, informoidaan täydellisesti mahdollisuudesta päästä käsiksi kaikkiin olennaisiin asiakirjoihin puolan kielellä tällä tavoin. Muissa ehdokasvaltioissa on käytössä vastaavanlaisia järjestelyjä. Komissio tekee ja tulee tekemään kaiken voitavansa varmistaakseen, että tärkeät asiakirjat ovat saatavilla ehdokasmaiden kielillä.
KIRJALLINEN KYSYMYS E-2137/01 esittäjä(t): Camilo Nogueira Román (Verts/ALE) komissiolle. Espanjan etelärannikolle saapuvat afrikkalaiset maahanmuuttajat.



Virallinen lehti nro 093 E , 18/04/2002 s. 0067 - 0068



KIRJALLINEN KYSYMYS E-2137/01 esittäjä(t): Camilo Nogueira Román (Verts/ALE) komissiolle (17. heinäkuuta 2001) Aihe: Espanjan etelärannikolle saapuvat afrikkalaiset maahanmuuttajat Espanjan etelärannikolle on viime aikoina saapunut yhä enemmän afrikkalaisia maahanmuuttajia. He tulevat öisin pienillä ja vaarallisilla veneillä Gibraltarin salmen yli, ja Iberian niemimaan rannoilta löytyy jatkuvasti ruumiita. Kesäkuun 26. ja 27. päivän vastaisina öinä tuli kymmenissä veneissä yli 1 000 ihmistä, joista yli 500 pidätettiin; lisäksi yhdestä veneestä, jossa oli 62 matkustajaa, löydettiin yksi kuollut ja 20 haavoittunutta. Mitä uusia toimia komissio aikoo toteuttaa tämän tragedian johdosta? António Vitorinon komission puolesta antama vastaus (18. syyskuuta 2001) Laittomia maahanmuuttajia kuljettavien erityyppisten ja erikokoisten alusten saapuminen Euroopan unioniin Välimeren rannikon kautta on asia, joka aiheuttaa komissiossa suurta huolta. Kuten Sebastiano Musumecin kirjalliseen kysymykseen P-2079/01 hiljattain laaditussa komission vastauksessa todettiin, laittomat maahanmuuttajat joutuvat erilaisiin vaaratilanteisiin heitä salakuljettavien rikollisverkostojen häikäilemättömyyden vuoksi ja kohtaavat myös muita vaaroja matkan varrella. On siis tärkeää kehittää Euroopan unionin tasoisia toimintatapoja laittoman maahanmuuton ehkäisemiseksi varsinkin silloin, kun se tapahtuu meriteitse. Neuvosto antoi kesäkuussa 2001 direktiivin, jossa määritellään laittomassa maahantulossa, liikkumisessa ja maassa oleskelussa avustaminen, ja lisäksi asiaan liittyvän puitepäätöksen rikosoikeudellisten puitteiden vahvistamisesta laittomassa maahantulossa ja maassa oleskelussa avustamisen ehkäisemiseksi. Avustajia voidaan asettaa syytteeseen kyseisten säädösten perusteella. Lisäksi neuvosto on antanut Schengenin sopimuksen soveltamisesta tehdyn yleissopimuksen 26 artiklan määräyksiä täydentävän direktiivin, jossa liikenteenharjoittajien velvollisuudet on määritelty tarkemmin. Komissio puolestaan antoi joulukuussa 2000 tiedonannon ihmiskaupan torjumisesta ja lasten seksuaalisen hyväksikäytön ja lapsipornografian torjumisesta. Tiedonanto sisältää puitepäätösehdotuksen neuvostolle ihmiskaupan torjumisesta. Kuten komissio jo totesi vastauksessaan arvoisan parlamentinjäsenen kirjalliseen kysymykseen E-0086/01, se aikoo aloittaa perusteelliset keskustelut tulevasta tiedonannosta, jonka avulla pyritään toimimaan yleisesti laitonta maahanmuuttoa vastaan. Tiedonanto otetaan käsiteltäväksi tulevien viikkojen aikana. Tiedonannossa hahmotellaan muun muassa tulevaa yhteistyötä lähtö- ja kauttakulkumaiden kanssa. Yhteistyö saattaisi käsittää laittomien muuttovirtojen rakenteisiin kohdistuvia toimenpiteitä, joilla pyritään muun muassa estämään vaarallisten kuljetustapojen käyttämistä.
KIRJALLINEN KYSYMYS P-2831/01 esittäjä(t): Armando Cossutta (GUE/NGL) neuvostolle. Italian hallituksen rasistiset lausunnot.



Virallinen lehti nro 093 E , 18/04/2002 s. 0203 - 0204



KIRJALLINEN KYSYMYS P-2831/01 esittäjä(t): Armando Cossutta (GUE/NGL) neuvostolle (8. lokakuuta 2001) Aihe: Italian hallituksen rasistiset lausunnot Joidenkin diplomaattilähteiden ja tärkeimpien eurooppalaisten sanomalehtien julkaisemien tietojen perusteella Italian pääministeri Silvio Berlusconi käytti Eurooppa-neuvoston kokouksessa puheenvuoron, jossa hän väitti muun muassa, että Yhdysvallat on länsimaisen sivilisaation vertauskuva ja päinvastainen islamilaiselle elämäntavalle ja että meidän kulttuurimme on parempi kuin muut, joista jotkut ovat vielä keskiajan tasolla. Lopuksi hän sanoi, että kulttuurimme ja sen etujen puolustaminen on välttämätöntä. Kun otetaan huomioon tätä seuranneet, Italian oikeusministerin Roberto Castellin äskettäisessä oikeus- ja sisäasioiden neuvostossa esittämät, yhtä vakavat lausunnot, joita diplomaattilähteet siteerasivat Le Monde -sanomalehdessä rasistissävytteisiksi ja huonosti tämän päivän eurooppalaiseen henkeen sopiviksi, Italian hallituksen ominaispiirteet ovat entistäkin kyseenalaisempia. Miksei kukaan muista läsnä olleista 14 valtionpäämiehestä katsonut tarpeelliseksi tuomita Berlusconin väitteitä tai ainakin etääntyä niistä? Eikö neuvoston mielestä Italia pitäisi asettaa tarkkailtavaksi sen hallituksen edellä mainittujen kannanottojen takia Euroopan unionista tehdyn sopimuksen 7 artiklan nojalla? Vastaus (10. joulukuuta 2001) Neuvoston tehtävä ei ole ottaa kantaa Silvio Berlusconin esittämiin lausuntoihin. Neuvosto palauttaa mieleen, että Eurooppa-neuvosto esitti viime syyskuun 21. päivänä Brysselissä pidetyssä ylimääräisessä kokouksessa kansainväliselle yhteisölle vetoomuksen vuoropuhelun ja neuvottelujen jatkamisesta kaikilla monikansallisilla foorumeilla rauhan, oikeuden ja suvaitsevaisuuden maailman rakentamiseksi Euroopassa ja muualla. Eurooppa-neuvosto korosti myös kansallismielisyyteen, rasismiin ja muukalaisvihaan perustuvien kielteisten ilmiöiden torjunnan merkitystä, eikä hyväksy terrorismin assosioimista arabimaihin ja islamilaiseen maailmaan.